
Forord

Denne boka er skrevet på bakgrunn av en sterk interesse for hvordan eleven opplever skolen. Et viktig referansegrunnlag har vært min egen tid som elev i norsk skole. Som alle andre har jeg erfaringer og opplevelser fra skoletiden som jeg fortsatt minnes svært godt. I disse skoleerfaringene inngår det også lærere som har hatt betydning for min egen utvikling. Hvorfor husker jeg noen lærere langt bedre enn andre? Hvorfor husker jeg enkeltsituasjoner helt klart i dag 40 år senere? Det er ikke slik at jeg bare husker dette, jeg vet også at mine fortolkninger av enkeltlærere og -situasjoner har hatt en stor innflytelse på videre skolegang og valg i arbeidslivet.

Ut fra mitt arbeid som lærer i ulike deler av utdanningsfeltet har jeg i ettertid også reflektert mye over hvordan elevene har reagert på meg i undervisningen, og ikke minst det som har foregått i samtaler jeg har hatt med elever. Jeg har også møtt mange elever i ettertid som kan fortelle om betydningen av enkeltepisoder som jeg nesten har glemt. Det er innlysende at disse elevene har dannet seg subjektive erfaringer som ikke helt har samsvart med hva jeg opplevde som lærer.

Som forsker har jeg i flere undersøkelser kartlagt både elevers, læreres og foreldres erfaringer og oppfatninger av skolen og den opplæringen som foregår der. Et framtredende kjennetegn ved resultatene fra disse undersøkelsene er at elevene opplever skolen på en markant annen måte enn lærerne. Konkrete hendelser i skolen oppleves ulikt, og ikke minst ser det ut til at lærere og elever har ulike oppfatninger av hva som er viktig. Denne boka har til hensikt å løfte fram elevens stemme i skolen og samtidig formidle hvordan vi kan ta hensyn til denne stemmen i pedagogisk praksis.

Dette er ingen nøytral eller objektiv bok om eleven og pedagogikk som på en beskrivende måte gjengir ulike teoretiske tilnærminger. For meg som forsker og forfatter er aktørperspektivet sentralt i forståelsen av både lærere og elever. Jeg mener at vi som mennesker innenfor visse rammer danner våre egne oppfatninger og forsøker å styre våre handlinger. Eleven er ikke et tomt kar som skal fylles med kunnskap. Eleven er et tenkende, handlende og villende individ med kunnskaper, erfaringer og opplevelser som anvendes og dannes i hverdagen. Dette betyr imidlertid ikke at andre forhold er uten betydning for hvordan barn og unge forholder seg til skolen. Den situasjonen vi er i, de relasjoner vi har, og de ulike individuelle forutsetningene vi har med oss, har betydning for hvordan vi handler og hva vi lærer. Hvis det ikke var slik, ville vi lett kunne påstå at barn og unge selv er ansvarlige for sin læring. Slik er det ikke. Det er vi voksne som er ansvarlige for å legge til rette for læring og utvikling.

Det nye faget «Pedagogikk og elevkunnskap» som etableres i lærerutdanningen fra høsten 2010, skal både være praksisorientert og forskningsbasert. I denne boka har jeg lagt stor vekt på dette. Jeg bygger på både nasjonal og internasjonal pedagogisk forskning, og har samtidig lagt vekt på å skrive for praksis.

Denne boka er skrevet for lærerstudenter på ulike nivåer og lærere i arbeid. Dette er en bok for dem som hver dag påvirker, stimulerer og korrigerer barn og unge, og slik bidrar til at elevene danner seg erfaringer som vil få konsekvenser for deres nåtid og framtid. Lærere er de som ved siden av foreldrene har det sterkeste mandatet til å påvirke den oppvoksende slekt slik at de unge blir i stand til å delta i og videreutvikle vår kultur. Dette er en ansvarsfull og særdeles viktig oppgave i ethvert samfunn.

Jeg vil rette en takk til Universitetsforlagets folk som har bedt meg skrive denne boka. Dere har bidratt med støtte, hjelp og gode faglige råd, og ikke minst har jeg blitt motivert og oppmuntret til å arbeide. Jeg vil også rette en takk til mine egne tre barn. Dere har kommet med mange fortellinger om opplevelser i skolen. Disse historiene fra skolehverdagen har vært nyttige i den forstand at de har gitt meg tro på at jeg skriver om noe som er vesentlig for elevene.

Hamar, juni 2010

Thomas Nordahl

